‘આપને જ્યાં જવાનું છે ત્યાં બહુ મોટું જંગલ છે. એ ઘણી વાર ત્યાં ગયો છે.’ આ બધું સાંભળીને પેલી વ્યક્તિ પ્રત્યે મારી જિજ્ઞાસા વધી ગઈ. એની તરફ દષ્ટિ કરી ધ્યાનથી જોયું. એના શરીર ઉપર એક ઈંચનોય મેદ નથી. એના દોરડી જેવા પાતળા હાથપગ લોઢાના સળિયા જેવા મજબૂત છે. એની ગરદન થોડી લાંબી છે. બંને આંખો ખૂબ તીક્ષ્ણ છે અને ગળાનું હાડકું જરા બહાર નીકળેલું છે. ચહેરા ઉપર સ્વાભાવિક વિશિષ્ટતા દેખાય છે. એને જોવાની વારંવાર ઈચ્છા થાય છે.